Na sreću, radi se o lakšim povredama koje su sanirali lekari Doma zdravlja u Prokuplju.



Prema nezvaničnim informacijama, starac je u momentu nezgode bio u društvu maloletnih unuka, kojima je navodno hteo da pokaže kako se pravilno i bezbedno bacaju petarde. Međutim, petarda je pukla odmah nakon paljenja i povredila ga.



Prema podacima iz Doma zdravlja u Prokuplju, ovo je prva registrovana povreda od pirotehničkih sredstava. Iz ove ustanove apeluju da obrate pažnju prilikom rukovanja i bacanja petardi, naročito ako se u blizini nalaze maloletna deca.



Inače, ovo nije prva povreda usled upotrebe pirotehničkih sredstava u ovoj prazničnoj sezoni.



Prvog januara desetogodišnji dečak je povređen kada mu je petarda, kojom su se druga deca igrala, eksplodirala na ruci. Majka povređenog dečaka Jelena Mijailović kaže da mu je amputiran vrh kažiprsta na levoj ruci, a ima i frakturu palca na toj ruci. "I prst do njega je isto povređen, ali nije ništa strašno kao na ova dva", kaže majka povređenog dečaka.



Dva pacijaneta sa teškim povredama od pirotehnike i desetak sa lakšim zbrinuti su ovih dana u Institutu za majku i dete u Beogradu. Lekari ponovo upozoravaju da samo jedna petarda može da dovede do trajnog invaliditeta.



"Dečak sa ozbiljnijom povredom je kupio eksplozivno sredstvo, petardu tzv. 'crna udovica' u prodavnici koja je je legalizovana za prodaju takvih sredstava, međutim opet je došlo do povrede", kaže dr Ninoslav Begović iz te lekarske ustanove.



U legalnim trgovinama je svakako sigurnije kupovati nego na pijacama ili putem interneta, ali praksa pokazuje da ni to nije garant bezbednosti.



U Nacionalnoj asocijaciji za oružje uveravaju da njihovi članovi redovno kontrolišu kvalitet proizvoda koje prodaju.



"Svaki proizvod ima svoj atest, koliko ima odstupanja u tim atestima, grešaka i kvaliteta, mi najbolje što možemo da uradimo je da to sve stavimo u podzakonsku regulativu i pod tzv. nadzor, da li se ta zakonska regulativa poštuje", kaže predsednica Nacionalne asocijacije za oružje Srbije Zorica Subotić.



Podsetimo, juče je u Novom Sadu održan protest, četvrti po redu, protiv upotrebe petardi. Protest je organizovala Grupa građana "Dva minuta tišine", čija kampanja "Stop petardama" će trajati do 15. januara. Grupa apeluje na građane da prestanu da koriste petarde tokom praznika.



"Kad sam šetao 1. januara mogao sam da vidim kratere u zemlji znači nisu u pitanju obične petarde nego su dinamitske neke varijante, kao da se takmiče ko će da ostavi veći krater u tlu", rekao je Vladimir Jovanović iz Grupe građana "Dva minuta tišine".



Sledeću Novu godinu mogli bismo da proslavljamo po novim pravilima. Bar kada je o pirotehnici reč. Predlog zakona o javnom redu i miru koji je Vlada usvojila, predviđa kazne od 10.000 do 50.000 dinara i rad u javnom interesu od 40 do 120 sati za one koji petardama ugrožavaju tuđu bezbednost ili javni mir.

Autor: 021, RTS, Blic